Rondloperleeu in Centurion gewaarDie leeu is langs die R511 gewaar. (Foto: Twitter) ŉ Reddingsoperasie is tans in Centurion onderweg om ŉ rondloperleeu veilig te vang en te verdoof, nadat dié groot kat Woensdag langs die R511 naby die Hennops-staproete gewaar is. Arthur Crewe, eienaar van die maatskappy Strategic Response Rescue Unit (SRU), het aan Maroela Media gesê hulle het die leeu Woensdagmiddag opgespoor, nadat die dier 02:00 Woensdag vir die eerste keer opgemerk is. “Die reddingsoperasie sal binnekort plaasvind en ons het nou ook hommeltuie in die lug om die leeu dop te hou,” het Crewe gesê. SRU en nog ŉ private sekerheidsmaatskappy is tans by die operasie betrokke en volgens Crewe was ŉ veearts reeds teen 15:00 van Hartbeespoort na die gebied onderweg om met die verdowing te help. Crewe sê die leeu is in dié stadium in die omgewing van die staproete en nie naby enige huise of mense nie. “Dit het alles omstreeks 02:00 vanoggend begin toe ŉ sekerheidsbeampte die leeu op die R511 opgemerk het. Nadat ons gehoor het lede van die publiek wil eie reg gebruik, het ons ŉ soekspan uitgestuur om die leeu op te spoor. Dié span soek al sedert 07:00 vanoggend na die leeu en het om en by 14:15 ŉ deurbraak gehad toe iemand die leeu gewaar het. “Ons is nog besig met logistieke reëlings, onder meer waarheen die leeu geneem sal word wanneer dit verdoof is.” Crewe sê hulle het geen benul waar die leeu vandaan kom nie, en dat dit deel van ŉ ondersoek vorm. “Nog niemand het aangemeld dat ŉ leeu ontsnap het nie. Ons probeer nou almal bel om meer uit te vind.” Hulle kon wel al sekere gebiede uitsluit. “Die leeu het beslis nie van Noordwes se kant af gekom nie – daar word nie ŉ leeu daar vermis nie.” Crewe sê hulle het al die nodige owerhede van die rondloperleeu ingelig, hoewel niemand, behalwe nog ŉ sekerheidsmaatskappy in die omgewing, al by die reddingsoperasie aangesluit het nie.